**431 π.Χ. – 404 π.Χ.** (κεφάλαιο ΣΤ σχολικού βιβλίου, σελίδες 82-88)

**ΠΗΓΕΣ**: **Θουκυδίδης** (έγραψε για τον πόλεμο ως το 411 π.Χ.), **Ξενοφώντας** (συνέχισε το έργο Θουκυδίδη ως το τέλος του πολέμου). Επίσης απ’ τους βίους του **Πλουτάρχου**.

**Αίτια του πολέμου**: α) η πολιτειακή διαφορά της Αθήνας με τη Σπάρτη, η οποία γεννά και τη διαφορά στην ανάπτυξη των νοοτροπιών, είναι η βαθύτερη και ουσιαστικότερη αιτία του χάσματος ανάμεσα στις δύο πόλεις, το οποίο, σταδιακά, θα καταστεί αγεφύρωτο. Η κλειστή και αριστοκρατική Σπάρτη έβλεπε με ολοφάνερη καχυποψία τη συνεχώς αυξανόμενη δύναμη της ανοικτής και δημοκρατικής Αθήνας. Με την Αθήνα και τη Σπάρτη βρίσκονται αντιμέτωπες δύο αντίπαλες και αντίθετες κοσμοθεωρίες. Η σύγκρουση ήταν αναπόφευκτη. Β)ο χωρισμός όλων των ελληνικών πόλεων σε δύο στρατόπεδα ανάλογα με το ποια πόλη από τις δύο μεγάλες επιλέγουν να ακολουθήσουν (αθηναϊκή-πελοποννησιακή (σπαρτιάτικη) συμμαχία, βλ. χάρτης σελ. 82). Γ)και στις δύο πλευρές επικρατούν οι φιλοπόλεμες παρατάξεις.

**Ο Πελοποννησιακός πόλεμος (που ήταν εμφύλιος) διήρκεσε 27 χρόνια (431-404 π.Χ.) και χωρίστηκε σε 3 περιόδους:**

**Α) Αρχιδάμειος πόλεμος (431-421 π.Χ.)**

Πρόλογο του πολέμου αποτέλεσε η εισβολή των Θηβαίων στην Πλάταια, παραδοσιακή φίλη της Αθήνας. Ο πελοποννησιακός στρατός, με αρχηγό το βασιλιά της Σπάρτης **Αρχίδαμο**, λεηλατεί την ύπαιθρο της Αττικής και ο πληθυσμός της αναγκάζεται να καταφύγει μέσα στην οχυρωμένη πόλη.

Το 430 π.Χ. μια μολυσματική ασθένεια (**λοιμός**) αποδεκατίζει τον πληθυσμό της Αθήνας. Θύμα της και ο ίδιος ο Περικλής (429 π.Χ.). Οι Αθηναίοι χάνουν το ηθικό τους. Ισάξιος διάδοχος του Περικλή δεν υπάρχει. Στην πολιτική κυριαρχούν πλέον οι [**δημαγωγοί**](http://ebooks.edu.gr/ebooks/v/html/8547/2290/Istoria_A-Gymnasiou_html-empl/index_13.html) **(λαϊκιστές πολιτικοί που ξεσηκώνουν τον λαό υπέρ του πολέμου για προσωπικές τους φιλοδοξίες ή οφέλη, π.χ. Κλέων)**

Για να αντιμετωπίσει τις σπαρτιατικές επιδρομές, η Αθήνα πιέζει οικονομικά τους Συμμάχους. Οι αυθαιρεσίες προκαλούν εξεγέρσεις.

Η κατάληψη του μικρού νησιού Σφακτηρία στην Πύλο από τους Αθηναίους και η σύλληψη πολλών Σπαρτιατών, αναγκάζει τη Σπάρτη, για να πετύχει την απελευθέρωση των αιχμαλώτων, να ζητήσει ειρήνη. Οι Αθηναίοι απορρίπτουν την πρόταση.

Οι Σπαρτιάτες μεταφέρουν τον πόλεμο στη Μακεδονία. Ο στρατηγός Βρασίδας, με ένα εκστρατευτικό σώμα, φθάνει στη Χαλκιδική και καταλαμβάνει την **Αμφίπολη.** Οι Αθηναίοι αντιδρούν και στέλνουν στρατό στη Χαλκιδική υπό τον δημαγωγό Κλέωνα. Σε αμφίρροπη μάχη κοντά στην Αμφίπολη φονεύονται και οι δύο στρατηγοί, Βρασίδας και Κλέων. Ο θάνατος τους είχε ως άμεσο αποτέλεσμα το τέλος του αρχιδάμειου πολέμου.

Ο αρχηγός του αριστοκρατικού κόμματος στην Αθήνα, **Νικίας**, υπογράφει ειρήνη με τη Σπάρτη για πενήντα χρόνια (421 π.Χ.). Έτσι τελειώνει η πρώτη περίοδος του πολέμου.

**Β) Σικελική εκστρατεία (415-413 π.Χ.)- (3 πρώτες παράγραφοι βιβλίου σελίδα 86!!!)**

-η κυριαρχία του Αλκιβιάδη στην αθηναϊκή πολιτική σκηνή που ξεσηκώνει τους Αθηναίους για τη μακρινή εκστρατεία στη Σικελία

-ανάθεση της αρχηγίας σε Αλκιβιάδη, Νικία, Λάμαχο

-δυσφήμιση του Αλκιβιάδη στην Αθήνα από αντιπάλους του

-φυγή και προδοσία του Αλκιβιάδη

-συντριπτική ήττα των Αθηναίων από τους Σπαρτιάτες (!;!;!;), αφού στην ουσία η εκστρατεία μένει ακέφαλη (χωρίς τον φυσικό αρχηγό της)

**Γ) Δεκελεικός πόλεμος (413-411 π.Χ.)**

Η απόδραση του Αλκιβιάδη στο πλευρό των Σπαρτιατών αλλάζει τις ισορροπίες του πολέμου: αφού υπό τις οδηγίες του οι Σπαρτιάτες νικούν στη Σικελία, στη συνέχεια καταλαμβάνουν κι οχυρώνουν τη Δεκέλεια-φρούριο στην Αττική και κάνουν επιδρομές στην ύπαιθρο της Αττικής. Όμως ο Αλκιβιάδης και στην Σπάρτη δημιουργεί εχθρούς και καταφεύγει στην Μ. Ασία συμβουλεύοντας τους Πέρσες να επέμβουν στο πλευρό των Σπαρτιατών βοηθώντας τους να ενδυναμώσουν τον στόλο τους! Στη συνέχεια επιστρέφει στην Αθήνα και βοηθά τους Αθηναίους. Όμως στην τελική αναμέτρηση οι Αθηναίοι χάνουν για δεύτερη φορά κι ο Αλκιβιάδης ξαναφεύγει. Ακολουθούν ναυμαχίες που νικά πότε ο ένας πότε ο άλλος. Τελικά οι Σπαρτιάτες αποκλείουν την Αθήνα από ξηράς (Δεκέλεια) κι από θαλάσσης (με το στόλο τους) και τους εξαναγκάζουν να ζητήσουν ειρήνη και να παραδεχτούν την ήττα τους (404 π.Χ.).

 Όροι της συνθήκης ειρήνης (ιδιαίτερα σκληροί, αν και υπήρχαν σύμμαχοι των Σπαρτιατών που ζητούσαν σκληρότερους, όπως την ολοσχερή καταστροφή της Αθήνας)

α) Οι Αθηναίοι να παραδώσουν όλα τους τα πλοία εκτός από 12.

β) Να κατεδαφιστούν τα Μακρά τείχη και τα τείχη του Πειραιά.

γ) Να επανέλθουν όλοι οι πολιτικοί εξόριστοι.

δ) Οι Αθηναίοι να ακολουθούν τους Σπαρτιάτες και να έχουν τους ίδιους εχθρούς και φίλους.

**ΣΥΝΕΠΕΙΕΣ:** Το τέλος του πολέμου αναδεικνύει τη Σπάρτη νικήτρια. Όμως στην πραγματικότητα ολόκληρη η Ελλάδα εξέρχεται βαθύτατα τραυματισμένη. Πόλεις έχουν ερειπωθεί, η ύπαιθρος έχει εγκαταλειφθεί από τους κατοίκους της, οι νεκροί ανέρχονται σε χιλιάδες. Όμως ο πόλεμος έχει διαβρώσει και τον ψυχικό κόσμο των ανθρώπων. Οι ηθικές αξίες έχουν καταρρεύσει, οι κοινωνικές δομές έχουν ανατραπεί, η θρησκευτική πίστη έχει αντικατασταθεί από την αμφισβήτηση. Ακόμη, ο πόλεμος αυτός έχει επιτρέψει στους Πέρσες να αναμειχθούν στα ελληνικά πράγματα.

Οι Μακεδόνες για πολλά χρόνια έζησαν απομονωμένοι στο βόρειο τμήμα της χώρας. Πιστοί στις παραδοσιακές τους συνήθειες διατήρησαν το θεσμό της **βασιλείας.** Τα παράλια της Μακεδονίας είχαν αποικιστεί από τους νότιους Έλληνες.

Πρωτεύουσα του κράτους ήταν η **Πέλλα.** Το **Δίο ήταν η ιερή πόλη των Μακεδόνων**. Εκεί συγκεντρώνονταν οι Μακεδόνες για να τιμήσουν τους Ολύμπιους θεούς, προπάντων τον Δία, από τον οποίο έλαβε και το όνομά της η πόλη.

**ΕΛΛΗΝΙΚΟΤΗΤΑ ΤΗΣ ΜΑΚΕΔΟΝΙΑΣ**: ίδιοι θεοί, γλώσσα, ονόματα, τέχνη, συνείδηση ότι αποτελούν ίδιο έθνος. Ωστόσο και στην αρχαιότητα υπήρχαν Έλληνες, που τους αποκαλούσαν ‘βαρβαρους’.

**Ο βασιλιάς Φίλιππος ο Β** αναδιοργάνωσε το στρατό κι έκανε το κράτος του πανίσχυρο. Επιστράτευσε αγρότες και ποιμένες της Μακεδονίας, τους οποίους εφοδίασε με μικρότερη ασπίδα και ένα μακρύ δόρυ, τη **σάρισσα**. Κάθε παραταγμένη μακεδονική φάλαγγα έδινε την εντύπωση κινούμενου φρουρίου. Οι πεδιάδες εξάλλου της Μακεδονίας διευκόλυναν τη συντήρηση αλλά και την εξάσκηση του ιππικού. Ο μακεδονικός στρατός, ενισχυμένος με πολιορκητικές μηχανές και ελαφρά οπλισμένους στρατιώτες, εξελίχθηκε σε πανίσχυρη δύναμη. Ο Φίλιππος εφάρμοσε τη λοξή φάλαγγα με μεγάλη επιτυχία, την οποία συμπλήρωσε με την υποχωρητική κίνηση. Με τον ελιγμό αυτό έστρεφε το ενδιαφέρον του εχθρού σε όποιο σημείο επιθυμούσε και στη συνέχεια διενεργούσε κυκλωτική κίνηση.

Οι ελληνικές πόλεις του νότου, εξάλλου, είχαν ήδη αρχίσει να παρακμάζουν. Οι συνεχείς και πολυετείς συγκρούσεις είχαν προξενήσει μεγάλες καταστροφές και οι άνθρωποι υπέφεραν. Στην Αθήνα υπάρχουν πολιτικοί που υποστηρίζουν τον Φίλιππο, οι **Φιλιππικοί**(Ο ρητοροδιδάσκαλος Ισοκράτης απευθύνεται στον Φίλιππο και τον προτρέπει, αφού ενώσει τους Έλληνες, να στραφεί εναντίον των Περσών) και άλλοι που τον αντιμάχονται, οι **αντιφιλιππικοί** (Δημοσθένης). **Στη μάχη της Χαιρώνειας (338 π.Χ.)** ο στρατός των Μακεδόνων νικά τον στρατό Αθηναίων και Θηβαίων κι επιβάλλει την κυριαρχία του στη νότια Ελλάδα. Στη μάχη διακρίθηκε και ο γιος του Αλέξανδρος, μόλις 18 ετών. Στη συνέχεια αποφασίστηκε η κοινή εκστρατεία των Ελλήνων εναντίον των Περσών. Ωστόσο αυτή ματαιώθηκε, γιατί ο Φίλιππος δολοφονήθηκε.

Μετά τη δολοφονία του Φιλίππου, ο πρωτότοκος γιος του **Αλέξανδρος** γίνεται βασιλιάς της Μακεδονίας σε ηλικία είκοσι ετών. Μαθητής του Αριστοτέλη από τα παιδικά του χρόνια, αποκτά μια παιδεία βαθύτατα ελληνική, η οποία θα σφραγίσει ολόκληρη τη ζωή του. Διαβάζει Ηρόδοτο, Θουκυδίδη και λατρεύει τον Όμηρο (Ιλιάδα). Όνειρά του είναι η πραγματοποίηση των σχεδίων του πατέρα του για συντριβή της περσικής δύναμης και η διάδοση του ελληνικού πνεύματος σε όλο τον κόσμο. Ονομάζεται «στρατηγός αυτοκράτορας» των Ελλήνων.

Αρχίζει να προετοιμάζει την εκστρατεία εναντίον της Περσίας, βασιλιάς της οποίας ήταν ο **Δαρείος** ο Γ’. Ο Αλέξανδρος, ξεκινά από την Πέλλα το 334 π.Χ. με μία μέτρια στρατιωτική δύναμη που δεν ξεπερνούσε τους 40.000 άνδρες. Διαβαίνει τον Ελλήσποντο και αντιμετωπίζει σε πρώτη φάση τους Πέρσες σε τρεις κυρίως μάχες:

α)στον **Γρανικό ποταμό (334 π.Χ.)** οι Πέρσες ηττώνται και ο Αλέξανδρος γίνεται κύριος της Μικράς Ασίας.

β)στην **πεδιάδα της Ισσού (333 π.Χ.).** Οι Έλληνες νικούν και πάλι. Οι Πέρσες με τον ηττημένο Δαρείο υποχωρούν στα ενδότερα του κράτους τους και ο Αλέξανδρος, αφού καταλαμβάνει τη Φοινίκη, εισβάλλει στην Αίγυπτο. Εκεί ιδρύει την πρώτη από τις πόλεις, στις οποίες θα δώσει το όνομά του, την **Αλεξάνδρεια.** Η πόλη αυτή θα εξελιχθεί στο σπουδαιότερο οικονομικό και πολιτισμικό κέντρο της Μεσογείου

γ) σ**τα Γαυγάμηλα της**[Μηδείας](http://ebooks.edu.gr/ebooks/v/html/8547/2290/Istoria_A-Gymnasiou_html-empl/index_13.html%22%20%5Cl%20%22table2%22%20%5Co%20%22%CE%9C%CE%B7%CE%B4%CE%B5%CE%AF%CE%B1%22%20%5Ct%20%22_blank)**,** (331 π.Χ.) σε μία από τις σφοδρότερες συγκρούσεις της αρχαιότητας, ο περσικός στρατός συντρίβεται. Ουσιαστικά το περσικό κράτος έχει διαλυθεί, ο Δαρείος δολοφονείται και ο Αλέξανδρος, χωρίς αντίσταση, καταλαμβάνει όλες τις μεγάλες περσικές πόλεις.

Μετά τη δολοφονία του Δαρείου ο Αλέξανδρος προβάλλεται ως ο νόμιμος διάδοχος του Πέρση βασιλιά και συνεχίζει την εκστρατεία του προς τα ανατολικά. Το 326 π.Χ. ο μακεδονικός στρατός κατευθύνεται προς τον **Ινδό ποταμό.** Όνειρο του Αλέξανδρου ήταν να φθάσει στο ανατολικότερο σύνορο της οικουμένης, που πίστευαν ότι βρίσκεται στην Ινδία. Την τελευταία μεγάλη μάχη την έδωσε στον Yδάσπη, παραπόταμο του Ινδού ποταμού, αντιμέτωπος με τον Ινδό βασιλιά Πώρο (326 π.Χ.), τον οποίο και νίκησε. Όμως ο στρατός του εξαντλημένος από τους συνεχείς πολέμους και τις κακουχίες αρνείται να τον ακολουθήσει.

Ο Αλέξανδρος αναγκάζεται να επιστρέψει (324 π.Χ.). Τον επόμενο χρόνο **(323 π.Χ.) πεθαίνει στη Βαβυλώνα**.

**ΤΟ ΕΡΓΟ ΤΟΥ ΑΛΕΞΑΝΔΡΟΥ**

Δημιουργεί **ένα εκτεταμένο κράτος** από την Αδριατική έως τον Ινδό ποταμό και από την Κασπία έως την Αίγυπτο. Αυτό περιλάμβανε **ένα πλήθος λαών με διαφορετικές γλώσσες, θρησκείες, νοοτροπίες και παραδόσεις**. Ο Αλέξανδρος κατανόησε ότι, για να κυβερνηθεί αυτό το κράτος, έπρεπε να εφαρμοστεί μια πολιτική που θα γινόταν αποδεκτή από τους λαούς.

Η αρχή της νέας πολιτικής γίνεται από το στρατό. Εντάσσονται σ’ αυτόν νεαροί Πέρσες, αφού πρώτα εκπαιδεύονταν στη μακεδονική πολεμική τακτική και στα ελληνικά γράμματα. Διατηρείται η διοικητική διαίρεση της περσικής αυτοκρατορίας, υιοθετούνται ορισμένα από τα έθιμα της περσικής αυλής και ενθαρρύνονται οι **μεικτοί γάμοι, έ**να μέσο για τη συμφιλίωση Ελλήνων και Περσών. Όλη αυτή η συμπεριφορά έδειχνε ότι ο Αλέξανδρος επιθυμούσε να συμπεριφερθεί προς όλους τους κατοίκους του κράτους του όχι ως κατακτητής αλλά ως αγαθός ηγεμόνας. Ο Αλέξανδρος δεν επιδιώκει να μεταβάλει τους λαούς της Ασίας σε Έλληνες, αλλά να τους **αναμείξει σ’ ένα αρμονικό σύνολο,** όπου ο καθένας θα είχε τη θέση του.

Ο καλύτερος τρόπος για να πετύχει το σχέδιο είναι οι μεικτοί γάμοι. Ο Αλέξανδρος δίνει το παράδειγμα. Νυμφεύεται τη **Ρωξάνη**, τη θυγατέρα ενός ευγενή από τη [Βακτριανή](http://ebooks.edu.gr/ebooks/v/html/8547/2290/Istoria_A-Gymnasiou_html-empl/index_13.html). Μέσα σε μια ημέρα, όταν ο στρατός επιστρέφει από την Ινδία, οι περισσότεροι στρατηγοί του και 10.000 στρατιώτες νυμφεύονται Περσίδες σε μια λαμπρή τελετή. Συγχρόνως οργανώνει τη διδασκαλία των ελληνικών για 40.000 παιδιά της Περσίας. Ακόμη καλεί καλλιτέχνες από την Ελλάδα. Οργανώνει στις πόλεις της Ασίας γυμναστικούς και μουσικούς αγώνες. Ο Αλέξανδρος εξακολουθεί να λατρεύει τους Έλληνες θεούς. Όμως κατανοεί την αξία της **ανεξιθρησκίας** και επιτρέπει στον καθένα να πιστεύει ό,τι θέλει

Ενισχύει το εμπόριο: α)κατασκευάζει δρόμους, διώρυγες, λιμάνια, β)επιβάλλει ένα κοινό νόμισμα γ)διαδίδει τον ελληνικό τρόπο ζωής και την ελληνική γλώσσα, δ)ίδρυσε νέες πόλεις (Αλεξάνδρειες), ε)εγκαινιάζει μια αντιρατσιστική πολιτική, αναγνωρίζοντας την ισότητα όλων των λαών. Για όλ’ αυτά η ιστορία δίκαια τον ονόμασε «Μέγα» κι έχει περάσει στη μυθολογία όλων των λαών της Ανατολής